A Benedizzione di u Sabatu Santu

A Benedizzione di u Sabatu Santu hè una puesia scritta da Lisandru Ambrosi  (1798-1842). Hè stata publicata in A Muvra in u 1937.

A Benedizzione di u Sabatu Santu
Càspita! Prete Paulu                                                                              
À mè m'hà campatu!                                                                 
In casa, u diavule                                                                            
S’era impusessatu.                                                                 

Un certu rimore                                                                    
Sempre ci facia,                                                                             
Chì mai lu Signore
Entrà ci pudia.

Ellu, per un bracciu,                                                                        
U cacciò in u chjassu                                                                            
Cum'è un zitellacciu,                                                               
È mandà lu à spassu.                                                                          

Ch'avà sò sicuru,                                                                  
Per intal'à un’altra ora                                                                        
Zaccaneghji puru
Si resta fora.                                                                     

Ellu, quant'à mè,                                                     
Hè un santonu à veru;                                                    
Manc'unu ùn ci n'hè                                                    
In tuttu lu cleru.                                                    

Cù una so spergiata                                                    
Restò benedetta                                                       
Tutta una facciata                                                    
Di a casa è una fetta.

Cù trè altre spergiate                                                             
Per tuttu scialbò,                                                                 
È à le latinate                                                                    
Ch’ellu stuppulò,                                                                  

Ogni cosa tremava,
Tarantuli è topi.
U focu stridava
Per finu à le scopi.                                                      

Quelle parulloni                                                                   
Piglionu e tittelle,                                                               
Tupponu i tufoni                                                                   
Ch’escianu e candelle.                                                             

U spaternustrime                                                                   
Durò per quattru ore                                                                 
È lu mio magnime                                                                   
À lu sacru tenore.

Di pidochji è puci                                                                             
Tamanta brigata                                                                    
Maiò ch'è li ruci                                                              
Sunò la scupata.                                                                   

Restonu cumpunte,                                                                  
À la so prucantula,                                                                
Duie furcine unte,                                                                  
Tr'è fusi è una grattula.

Un par di pignatti
Cumpunti restonu                                                                   
Cu trè o quattru piatti                                                                             
Da lu santu sonu.                                                                              

La mio paghjola                                                       
Restò benedetta,                                                      
La miò cazzarola,                                                     
La falce è l’accetta.                                                 

U mio pisciatoghju                                                      
Restò benedettu,                                                      
U mio cuvertoghju                                                        
Cù tuttu lu lettu.                                                    

Tutti i mio piatti,                                                                
I sparti è cupputi,
Pìgnule è pignatti,                                                            
Suppere è ambuti.                                                                  

Oh lu gran bisbigliu                                                               
Chì in casa sunava!                                                                 
Sin’à u mio ciarnigliu                                                              
Chì mai l’aduprava.                                                                

Più bella scena                                                                   
Vede ùn si pudia:                                                                  
A mio catena                                                                       
Passava è venia.                                                                   

È u mio tinellu,                                                                   
A sechja, a ciarretta                                                              
Da nantu u purtellu                                                                 
Saltonu nu a stretta.                                                              

E mio gallinelle                                                                   
Chì facenu l’ove                                                                              
Piglionu e purtelle:                                                                          
Mai più l’aghju trove.                                                                             

U mio mannarinu                                                                    
Da chèrciula intese,                                                                            
Pigliò u purtellinu,                                                               
Scappò pè u paese.                                                                             

U mio troppu in sala                                                                            
Duve nantu pusava,                                                                            
Per sopra la scala
Cullava è falava.                                                                            

È le mio prisutte                                                  
D’appese à le grate                                                
Strapponu tutte                                                    
Da le so spergiate.                                                

Per più scrianzatu                                                
Ch’ell’era u mio gattu,                                            
Restò accustumatu,                                                 
Ùn scuzzò più pignattu.                                           

Eo, cum'è una foglia,                                               
Trimava in l’anghjone;                                             
Mi surtia la voglia                                                
Di fà più canzone.                                                

Pensate! Ch’avia                                                   
In una cascia, in fondu,                                           
Una geografia
Di tuttu lu mondu;

Una mantinella
Tutta tufunata
Incù una curbella
Ma tutta sfundata.

A la so preghiera
La pezza restò
Tale quale ella era
Nè mai più stracciò.

Avale tuttu aghju
Più santu ch'è prima,
Sunch'è u calamaghju,
A penna è la rima.

Categoria:Puesia in lingua corsa